Brian Tracy & Christina Tracy Stein

Pobozkajte žabu

Ukážka z elektronickej knihy

formát EPUB

KISS THAT FROG!

Copyright © 2012 by Brian Tracy and Christina Tracy Stein

All rights reserved.

Slovak edition published by arrangement with Agentia literara LIVIA STOIA.

Slovak edition © 2012 Eastone Group, a. s.

Translation © 2012 Lenka Polková

Z anglického originálu Kiss That Frog! 12 Great Ways to Turn Negatives into Positives in Your Life and Work, vydaného vydavateľstvom Berrett-Koehler Publishers, Inc. v roku 2012, preložila Lenka Polková.

V roku 2012 vydalo vydavateľstvo Eastone Books, Bratislava.

Jazyková úprava a korektúry: Erika Myslivcová

Zodpovedná redaktorka: Marianna Petrová

Tlač: Kasico, a. s.

www.eastonebooks.com

Všetky práva vyhradené. Žiadna časť tejto knihy nemôže byť použitá alebo reprodukovaná, uchovávaná v informačných systémoch alebo šírená v akejkoľvek forme a akýmkoľvek spôsobom: elektronicky, mechanicky, kopírovaním, nahrávaním, skenovaním alebo inak, bez písomného súhlasu majiteľa autorských práv s výnimkou citácií v rámci recenzií.

ISBN 978-80-8109-516-0

Vydavateľ ďakuje časopisu Profit, partnerovi edície Open Mind, za to, že podporil vydanie tejto knihy.

Mojej manželke Barbare, ktorá je svetlom môjho života, a mojim úžasným deťom – Christine, Michaelovi, Davidovi a Catherine – tým všetkým, ktorých životy sú dôkazom veľkej sebaúcty a sebadôvery, ktoré k sebe majú dospelí ľudia, obdarúvaní počas celého svojho života nepodmienenou a nekonečnou láskou.

– Brian Tracy

Môjmu manželovi Damonovi, ktorého nekonečná láska a podpora mi dodáva odvahu, a mojim trom deťom Julii, Willovi a Scarlett, od ktorých každý deň dostávam lekcie dobrodružstva, smiechu a lásky.

– Christina Tracy Stein

Úvod

Žaba a princezná

Ste na tomto svete preto, aby ste so svojím životom urobili niečo úžasné, aby ste zažívali radosť a šťastie, mali skvelé vzťahy, vychutnávali si pevné zdravie, užívali si dokonalý blahobyt a celkové naplnenie. Tak prečo ešte nežijete svoj vysnívaný život?

Ak chcete poznať dôvod svojho šťastia či nešťastia, úspechu či jeho nedostatku, víťazstiev či prehier, pozrite sa do najbližšieho zrkadla. O kvalite svojho života totiž vo veľkej miere rozhoduje to, čo si myslíte o človeku, na ktorého pozeráte v zrkadle. Ak zmeníte svoje myslenie a pohľad na seba, zmeníte aj svoj život – takmer okamžite.

„Veci nie sú dobré alebo zlé, takými ich robí naše myslenie.“

William Shakespeare

Rozprávka

Kedysi dávno, ako o tom hovorí jedna rozprávka, premenila zlá čarodejnica krásneho princa na odpornú žabu. Jej kúzlo mohlo stratiť svoju moc len vtedy, ak by princa – žabu pobozkala princezná, o čom bola čarodejnica presvedčená, že sa nikdy nestane.

V tom čase krásna princezná túžila po krásnom princovi, za ktorého by sa vydala, ale zatiaľ takého nestretla. Jedného dňa, ako sa tak prechádzala sama po lese popri malom jazierku, zbadala škaredú žabu, ktorá v lese prebývala. Keď si princezná tíško sadla k jazierku, premýšľajúc o svojej situácii a túžiac po stretnutí s krásnym princom, priskočila k nej žaba a prehovorila.

Povedala jej, že je v skutočnosti krásnym princom, no iba ak ju pobozká, premení sa na toho princa, ktorým bývala, vezme si ju za ženu a navždy ju bude milovať.

Znelo to neuveriteľne, no s veľkou nevôľou princezná predsa nabrala odvahu a pobozkala žabu priamo na pery.

Ako jej žaba sľúbila, ihneď sa premenila na krásneho princa. Princ dodržal svoje slovo, zobral si princeznú za ženu a žili spolu šťastne, až kým nepomreli.

Ponaučenie z rozprávky

Zdá sa, že takmer každý z nás má nejaký blok, či dokonca viac blokov, ktoré nám bránia stať sa skutočne šťastnými, zdravými a veselými ľuďmi, ktorí sa so vzrušením a napätím tešia na každý nový deň.

Čo je tou „žabou“ vo vašom živote, ktorú musíte „pobozkať“, aby ste mohli dosiahnuť všetko, čo je pre vás dosiahnuteľné? Akými negatívnymi životnými skúsenosťami musíte prejsť, prekonať ich a využiť na vlastnú premenu na úžasnú bytosť, ktorou môžete byť?

Čo všetci chceme

Hlavným cieľom ľudského života je byť šťastný a duševne vyrovnaný. Každý normálny človek chce zažívať a užívať si pozitívne emócie, ako sú láska, radosť, spokojnosť a naplnenie.

Zrejme najväčším poznatkom psychológie v oblasti osobného naplnenia je zistenie, že tými najväčšími prekážkami, ktoré nás delia od neobyčajného života, bývajú zvyčajne naše negatívne vnútorné postoje k sebe samým a k druhým ľuďom. Len ak sa naučíme „pobozkať žabu“ a zvykneme si týmto spôsobom hľadať a objavovať pozitíva a hodnoty v každom človeku a v každom zážitku, len tak odhalíme všetky naše možnosti, ako uspieť.

V tejto knihe, ktorá vychádza z päťtisíc rozhovorov a seminárov s vyše piatimi miliónmi ľudí z päťdesiatich ôsmich krajín (Brian) a z tisícov odpracovaných hodín v oblasti poradenstva a psychológie (Christina), sa dozviete postupnosť jednoduchých, ale účinných metód a techník, ktoré môžete ihneď využiť na zmenu negatívneho myslenia na pozitívne a na premenu každého životného problému na určitú výhodu. Naučíte sa, ako sa stať úplne sebaistým človekom a ako využiť všetky svoje možnosti, aby ste žili neobyčajný život.

Tieto nástroje a stratégie fungujú u milióna ľudí na celom svete a budú fungovať aj vo vašom prípade. Začnime.

– 1 –

Sedem právd o človeku

Prirodzeným stavom človeka je byť šťastný, vyrovnaný, veselý a plný vzrušenia z toho, že žije. V tomto prirodzenom stave sa každé ráno budí plný nedočkavosti, aby mohol vykročiť do nového dňa. Má skvelý pocit zo seba a zo svojich vzťahov s druhými ľuďmi. Teší ho jeho práca a to, že prispieva niečím významným, mu prináša silný pocit spokojnosti. Naším hlavným cieľom by malo byť zorganizovať si život tak, aby sme sa takto cítili väčšinu času.

Ako plne fungujúci, plne vyzretí dospelí jedinci, by sme mali každý deň robiť to, čo nás povedie k využitiu nášho potenciálu. Mali by sme cítiť vďaku za všetky požehnania vo všetkých oblastiach života. Ak sme nešťastní alebo nespokojní s niektorou oblasťou svojho života, niečo je nesprávne na úrovni nášho myslenia, cítenia alebo konania, a je potrebné to napraviť.

„Ľudia sú väčšinou asi takí šťastní, ako sa sami rozhodli byť.“

– Abraham Lincoln

Prvým krokom k odhaleniu všetkých našich možností je pochopenie, že niekde hlboko vo svojom vnútri už sme princom či princeznou.

Nezáleží na tom, kde ste dnes, ani na tom, čo ste v minulosti urobili či neurobili, je potrebné, aby ste prijali sedem základných právd o sebe ako človeku:

1. Ste dobrým a dokonalým človekom; nadmieru cenným a hodnotným. Nikto nie je lepší než vy, ani nadanejší.

Len keď zapochybujete o svojej dokonalej dobrote a o svojej hodnote, začínate pochybovať o sebe. Neschopnosť akceptovať, že ste dobrým človekom, pramení z toho, ako veľmi ste nespokojní.

2. Ste dôležití v mnohých, mnohých smeroch. V prvom rade ste dôležití sami pre seba. Váš osobný vesmír sa točí okolo vás ako individuality. Dávate zmysel všetkému, čo vidíte a počujete. Vo vašom svete má všetko len taký význam, aký mu pripisujete vy.

Ste tiež dôležití pre svojich rodičov. Vaše narodenie bolo dôležitým momentom v ich živote, a ako ste rástli, takmer všetko, čo ste urobili, bolo pre nich významné.

Ste dôležití pre svoju rodinu, svojho partnera či partnerku, pre svoje deti a pre ďalších ľudí v kruhu svojich priateľov a známych. Niektoré z vecí, ktoré robíte či hovoríte, majú na nich obrovský vplyv.

Ste dôležití pre firmu, v ktorej pracujete, pre zákazníkov, spolupracovníkov a pre svoju komunitu. Veci, ktoré robíte alebo nerobíte, môžu mať obrovský vplyv na ich životy a ich prácu.

Kvalitu vášho života určuje to, ako veľmi sa cítite dôležití. Šťastní, úspešní ľudia sa cítia dôležití a cenní. Pretože sa takto cítia a konajú, stalo sa to skutočnosťou.

Nešťastní, frustrovaní ľudia sa cítia nedôležití a takmer bezcenní. Cítia sa bezmocne a neschopne. Cítia, že „nie sú dosť dobrí“, a výsledkom je, že kopú okolo seba na všetky strany a svojím správaním ubližujú sebe aj druhým.

Neuvedomujú si, že by vo svojom vnútri mohli byť princom či princeznou.

3. Máte neobmedzené možnosti a schopnosť usporiadať si svoj život a vytvoriť svet podľa vlastných predstáv. Naplno by ste všetky svoje možnosti nevyužili, ani keby ste mohli žiť sto životov.

Nezáleží na tom, čo ste dosiaľ urobili a dosiahli. Je to len malá časť toho, čo všetko môžete skutočne dokázať. Čím viac dnes rozvíjate svoj prirodzený talent a svoje schopnosti, tým väčšie budú zajtra vaše možnosti.

Vaša viera vo vlastné, takmer neobmedzené možnosti je kľúčom k tomu, aby ste sa stali naozaj kýmkoľvek.

4. Vy tvoríte svoj svet tým, ako uvažujete a aké hlboké je vaše presvedčenie. Vaše myšlienky vytvárajú realitu, a všetko, čo si o sebe myslíte, je len niečo, čo sa už od detstva učíte. Je prekvapivé, že väčšina negatívnych myšlienok a myšlienok, ktoré vás obmedzujú, a väčšina pochybností, ktoré bránia vášmu šťastiu a úspechu, nie je absolútne opodstatnená a nevychádza zo skutočnosti.

Keď začnete pochybovať o myšlienkach, ktoré vás obmedzujú, a budete rozvíjať také, ktoré podporia vás ako skvelú osobu, ktorou naozaj ste, váš život sa začne takmer okamžite meniť.

5. Vždy si môžete slobodne zvoliť „obsah“ svojich myšlienok a smer svojho života. To, nad čím máte absolútnu kontrolu, je váš vnútorný život a vaše myslenie. Môžete sa rozhodnúť pre šťastné, napĺňajúce, povzbudzujúce myšlienky, ktoré budú pozitívne pôsobiť a budú mať pozitívne výsledky. Alebo si môžete automaticky zvoliť negatívne myšlienky a myšlienky, ktoré vás obmedzujú, podrazia vám nohy a zabrzdia vás.

Vaša myseľ je ako záhrada: ak nebudete cielene pestovať kvety, automaticky, bez akéhokoľvek vášho úsilia alebo pričinenia, vyrastie tráva a burina. Ak nebudete cielene sadiť a pestovať pozitívne myšlienky, namiesto nich vzídu a porastú negatívne.

Jednoduchá metafora o záhrade vysvetľuje, prečo je tak mnoho ľudí nešťastných a netuší prečo.

6. Prišli ste na svet s veľkolepým osudom: ste predurčení urobiť niečo úžasné so svojím životom. Máte jedinečnú kombináciu talentu, schopností, myšlienok, porozumenia a skúseností, ktorá vás odlišuje od každého, kto kedy žil. Ste zrodení pre úspech a stvorení pre veľkosť.

To, či tento cieľ akceptujete alebo neakceptujete, významne určuje veľkosť vašich vytýčených cieľov, silu vašej vytrvalosti, keď čelíte nepriazni osudu, veľkosť vašich úspechov a celkové smerovanie vášho života.

7. Neexistujú obmedzenia pre to, čo môžete robiť, kým môžete byť alebo čo môžete mať, okrem tých obmedzení, ktoré sami „zasadíte“ do svojich myšlienok a svojich predstáv. Najväčšími nepriateľmi, ktorým kedy budete čeliť, sú vaše vlastné pochybnosti a obavy. Bežne nimi bývajú negatívne myšlienky, nie vždy podložené skutočnosťou, ktoré si roky osvojujete, až kým o nich prestanete úplne pochybovať.

Ako napísal Shakespeare vo svojej komédii Búrka: „Minulosť je prológ.“ Všetko, čo sa vám v minulosti stalo, je prípravou na úžasný život, ktorý je pred vami.

Zapamätajte si pravidlo: Nezáleží na tom, odkiaľ ste prišli; záleží iba na tom, kam idete.

Michelangelov Dávid

V galérii Galleria dell´Accademia v talianskej Florencii stojí Michelangelov Dávid, ktorého mnohí považujú za najkrajšie sochárske dielo na svete.

Hovorí sa, že Michelangela sa raz ktosi opýtal, ako dokázal vytesať niečo také prekrásne. Vysvetlil, že keď jedno ráno kráčal do svojho ateliéru, náhodou mu zrak zablúdil do bočnej uličky, kde ležal obrovský kus mramoru, dovezený pred rokmi z hôr, zarastený trávou a krovím.

Aj keď touto cestou kráčal už mnohokrát, až tentoraz zastal, aby si ten obrovský kus mramoru viackrát obišiel a pozorne ho preskúmal. Vtedy zrazu zistil, že je presne tým, čo hľadal pre sochu, ktorú mal zhotoviť na objednávku. Priniesol ten kus mramoru do svojho ateliéru a opracovával ho takmer štyri roky, kým vytvoril Dávida.

Podľa legendy Michelangelo neskôr povedal: „V kuse mramoru som hneď na začiatku uvidel Dávida. Odvtedy bolo mojou jedinou úlohou odstrániť všetko, čo nebol Dávid, kým nezostala iba dokonalosť.“

Toto je váš príbeh

Rovnako ako Dávid ste možno aj vy uväznení v mramore. Hlavným cieľom vášho života je odstrániť všetok strach, pochybnosti, neistotu, negatívne emócie a zradné myšlienky, ktoré vás brzdia, až zostane len tá najlepšia osoba, ktorou môžete byť.

Vašou úlohou je „pobozkať žabu“ a nájsť pozitívne stránky, ktoré existujú v každej situácii, uvážene zmeniť všetko negatívne na pozitívne a oslobodiť „krásneho princa“ v tom vašom živote.

Hneď teraz sa rozhodnite, že odhalíte všetky svoje možnosti úspechu a šťastia a stanete sa neobyčajným človekom, ktorý je niekde hlboko vo vašom vnútri. Dosiahnete všetky úžasné veci, ktoré vám je dané v živote dosiahnuť. Na nasledujúcich stranách sa dozviete, ako na to.

TERAZ UROBTE NASLEDUJÚCE:

Rozpoznajte negatívne myšlienky a myšlienky, ktoré vás obmedzujú vo viere vo vlastné schopnosti a pri rozpoznaní svojej situácie a ktoré vás môžu brzdiť. Potom sa spýtajte sami seba: „Čo ak neboli pravdivé?“

Čo ak máte všetok talent a všetky schopnosti, ktoré by ste kedy mohli potrebovať na dosiahnutie takmer čohokoľvek v živote? Čo ak nemáte žiadne obmedzenia? Aké ciele by ste si vytýčili, ak by ste mali garantovaný úspech, a čo by ste oddnes robili inak?

– 2 –

Predstavte si krásneho princa

Keď princezná začala snívať o vydaji, nepredstavovala si, že sa vydá za kohokoľvek. Začala s jasnou myšlienkou na stretnutie s krásnym princom, ktorý by bol pre ňu v každom smere ideálny. Aký je váš krásny princ alebo princezná vo vašej práci alebo v osobnom živote?

Aby ste sa stali skutočne šťastným a spokojným človekom, musíte začať s jasnou definíciou ideálnej osoby, ktorou by ste chceli byť, a dokonalého života, ktorý by ste chceli žiť. Aké vlastnosti a povahové črty by ste mali, ak by ste boli tou najlepšou osobou, ktorou môžete byť?

„Nesnívajte malé sny, pretože nemajú žiadnu silu pohnúť srdcom človeka.“

– Wolfgang Von Goethe

Psychológovia opísali plne fungujúcich, sebarealizujúcich sa ľudí ako skutočne šťastných, zmierených so svetom a so sebou samými, sebavedomých, priamych, príjemných, uvoľnených, cítiacich, že využívajú naplno svoj potenciál, milých, nabitých energiou a celkovo veľmi spokojných so svojím životom. Ak je tento opis pre vás vhodným cieľom na najbližšie mesiace, táto kniha vám ukáže, ako sa stať takýmto človekom.

Cvičenie čarovného prútika

Osvojte si cvičenie „čarovného prútika“. Keď budete myslieť na budúcnosť, predstavte si, že môžete mávnuť čarovným prútikom a spraviť svoj život ideálnym v štyroch kľúčových oblastiach, ktoré podstatne rozhodujú o vašom šťastí či nešťastí: (1) príjem a kariéra, (2) rodina a vzťahy, (3) zdravie a fyzická kondícia a (4) finančná nezávislosť.

Veľmi dôležitou súčasťou správania úspešných ľudí je „idealizovanie“. Pri idealizovaní si vytvárate víziu dokonalej vlastnej budúcnosti, a to v každej oblasti svojho života. Precvičujte si myslenie „bez obmedzení“.

Predstavte si, že máte všetok čas a peniaze, všetkých priateľov a kontakty, všetky vedomosti a skúsenosti a všetok talent a schopnosti, ktoré by ste mohli potrebovať na to, aby ste boli kýmkoľvek a mali alebo robili čokoľvek. Ak by ste boli v takej situácii, čo by ste skutočne chceli urobiť so svojím životom?

Keď skombinujete idealizovanie s cvičením čarovného prútika, oslobodíte svoju myseľ od obmedzení každodennej práce a platenia účtov. Budete praktizovať slobodné a jasné myslenie, takzvané „blue sky thinking“, charakteristické pre odborníkov a špičky v jednotlivých oblastiach.

Navrhnite si dokonalú budúcnosť

Trénujte si myslenie „návratu z budúcnosti“. Predstavte si budúcnosť o päť rokov a potom sa pozrite späť na to, kde ste teraz. Napíšte si odpovede na nasledujúce otázky:

1. Ak by vaša práca, vaša kariéra či podnikanie boli o päť rokov dokonalé, ako by vyzerali? Koľko by ste zarábali? Ako by sa vaša situácia líšila od tej súčasnej?

Prečo ešte nežijete taký život a netešíte sa z ideálnej kariéry a príjmu?

2. Ak by vaša rodina a vzťahy, domov a životný štýl boli o päť rokov dokonalé, ako by vyzerali? Čím by sa líšili od tých súčasných?

Aký prvý krok by ste mohli urobiť, aby ste začali vytvárať tento ideálny rodinný život?

3. Ak by ste boli o päť rokov dokonale zdraví a v dokonalej fyzickej kondícii, ako by ste vyzerali a ako by ste sa cítili? Koľko by ste vážili? Koľko by ste každý deň alebo týždeň cvičili? Aké jedlá by ste jedli? A najmä, ako by ste sa fyzicky líšili od človeka, ktorým ste dnes?

Čo prvé môžete začať robiť alebo prestať robiť, aby ste sa tešili z dokonalého zdravia a z dokonalej fyzickej kondície?

4. Nakoniec, ak by bola vaša finančná situácia o päť rokov dokonalá, aká by bola vaša cena? Koľko by ste mali v banke a koľko by vám vynášali každý mesiac alebo každý rok vaše investície?

Aký prvý krok by ste mohli urobiť?

Naplánujte si dokonalý deň

Keď Christina trávi deň so svojím manželom, zvykne sa ho spýtať: „Ak by bol dnešok tvojím dokonalým dňom, čo by si robil?“ Rovnakú otázku položí aj sebe. Spolu potom nájdu spôsob, ako skombinovať ich dva dokonalé dni.

Ak by sa vopred každý z nich vzdal „svojho dokonalého dňa“ preto, lebo musí brať ohľad na toho druhého, obmedzovalo by ich to pri opise svojich dokonalých dní. Keď ale každý definuje, čo by pre neho bolo dokonalé, ich predstavy sa odlišujú.

V živote sa často stáva, že keď máme urobiť nejakú vec, začíname myšlienkami na všetky možné prekážky a obmedzenia, s ktorými treba počítať. Lenže ak začnete s predstavou, že žiadne obmedzenia pre vás neexistujú, budete prekvapení z vlastných záverov. Pravidlo je: Rozhodnite sa, čo je ideálne, skôr než sa rozhodnete, čo je možné.

Čo teda musíte už oddnes robiť, aby ste sa pripravili na ideálnu budúcnosť, po ktorej túžite?

TERAZ UROBTE NASLEDUJÚCE:

Snívajte veľké sny. Začnite s jasnou definíciou ideálnej osoby, ktorou by ste chceli byť, a dokonalého života, ktorý by ste chceli žiť.

Predstavte si, že máte čarovný prútik, ktorým môžete zamávať nad svojou kariérou, rodinou a vzťahmi, zdravím a fyzickou kondíciou a nad svojou finančnou situáciou. Ako by ste každú oblasť spravili dokonalou?

Precvičujte si myslenie „bez obmedzení“. Osloboďte svoju myseľ od každodenných ťažkostí praktizovaním slobodného a jasného myslenia („blue sky thinking“).

Rozhodnite sa, čo je ideálne, skôr než sa rozhodnete, čo je možné.

Navrhnite si dokonalú budúcnosť tak, aby ste mohli začať preberať výhradnú kontrolu nad svojím životom.

Nájdite a vytýčte si jeden taký cieľ, ktorý keď dosiahnete do dvadsiatich štyroch hodín, bude mať najväčší pozitívny vplyv na váš život.

Rozhodnite sa, že okamžite urobíte niečo, čím začnete vytvárať svoj ideálny život.

Koniec ukážky

ISBN: 978-80-8109-516-0

Vytvorenie elektronickej verzie Dibuk, s. r. o., 2013